NDR มั่นใจรายได้ปีนี้แตะพันลบ. หลังบุกตลาดทั้งใน-ตปท.
NDR มั่นใจผลงานปี 61 พลิกกลับเป็นบวก หลังกำไรไตรมาส 3/61 โตพุ่ง 640.98% รับผลดีรุกตลาดในปท.-มาเลย์
9 พ.ย. 2561

นายชัยสิทธิ์ สัมฤทธิวณิชชา กรรมการผู้จัดการ บริษัท เอ็น.ดี.รับเบอร์ จำกัด (มหาชน) หรือ NDR เปิดเผยว่า บริษัทมั่นใจว่ารายได้ในปีนี้จะเติบโตมาอยู่ที่ระดับ 1,000 ล้านบาท หรือเพิ่มขึ้น 20%  จากปีก่อนที่มีรายได้อยู่ที่ 830 ล้านบาท หลังจากผลประกอบการ 9 เดือนแรกทำได้ดี โดยมีรายได้อยู่ที่ 728.89  ล้านบาท
“NDR ได้ก้าวผ่านจุดต่ำสุดไปแล้วเมื่อไตรมาส 1/61 ที่ผ่านมา ซึ่งจะเห็นว่าเริ่มเห็นการพลิกกลับมาเป็นกำไรตั้งแต่ช่วงไตรมาส 2/61 เป็นต้นมาและเริ่มเด่นชัดในไตรมาส 3/61 โดยเพิ่มขึ้น 651.05%  เมื่อเทียบกับช่วงเดียวกันของปีก่อน ทำให้มั่นใจได้ว่าทิศทางของบริษัทฯหลังจากนี้จะดีขึ้นอย่างต่อเนื่อง ประกอบกับแผนการรุกตลาดทั้งในประเทศและในประเทศมาเลเซีย จะส่งผลให้ผลการดำเนินงานในปีนี้จะพลิกกลับมาเป็นบวกได้” นายชัยสิทธิ์ กล่าว
สำหรับผลการดำเนินงานในไตรมาส 3/61 มีรายได้ 271.57 ล้านบาท เพิ่มขึ้น 27.80% เมื่อเทียบกับช่วงเดียวกันของปีก่อนที่มีรายได้ 212.50 ล้านบาท อันเป็นผลมาจากการรุกตลาดทั้งในประเทศและตลาดในประเทศมาเลเซีย โดยรายได้ที่เพิ่มขึ้นส่งผลให้ผลการดำเนินงานมีกำไรสุทธิ จำนวน 13.76 ล้านบาท เพิ่มขึ้น 640.98%  เมื่อเทียบกับช่วงเดียวกันของปีก่อนที่มีกำไรสุทธิ 1.86 ล้านบาท และเพิ่มขึ้น 343.87% เมื่อเทียบกับช่วงไตรมาสก่อนที่มีกำไรสุทธิ 3.10 ล้านบาท
ทั้งนี้ แม้ว่าผลการดำเนินงานในช่วง 9 เดือนแรกของบริษัทฯจะยังมีผลขาดทุนสุทธิ 2.22 ล้านบาท ซึ่งส่วนใหญ่เป็นผลจากค่าใช้จ่ายพิเศษในการเข้าซื้อกิจการในประเทศมาเลเซียในไตรมาส 1/61 แต่ผลกำไรในไตรมาส 3/61 ที่ผ่านมาก็เป็นการแสดงให้เห็นว่าการเข้าซื้อกิจการที่ประเทศมาเลเซียเป็นการตัดสินใจที่ถูกต้องทำให้บริษัทมีทั้งรายได้และกำไรเพิ่มขึ้น โดยคาดว่าผลประกอบการของบริษัทฯหลังจากนี้จะมีทิศทางที่ดีขึ้นอย่างต่อเนื่องและมีแนวโน้มพลิกกลับมาเป็นบวกได้
โดย ในไตรมาส 3/61 บริษัทมีอัตรากำไรขั้นต้นเพิ่มขึ้นมาอยู่ที่  20.08% จากช่วงเดียวกันของปีก่อนที่ 8.66% และอัตรากำไรสุทธิปรับตัวเพิ่มขึ้นมาอยู่ที่ 5.07%  จากช่วงเดียวกันของปีก่อนที่ 0.87% เพราะจำนวนยอดขายที่เพิ่มขึ้นจึงทำให้เกิดประสิทธิภาพเชิงปริมาณ (economy of scale)